Document ID: 32014R0364

UREDBA KOMISIJE (EU) br. 364/2014
оd 4. travnja 2014.
o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za fenpiroksimat, flubendiamid, izopirazam, krezoksim-metil, spirotetramat i tiakloprid u određenim proizvodima ili na njima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a),
budući da:
(1)
Maksimalne razine ostataka (MRO) utvrđene su za krezoksim-metil i tiakloprid u Prilogu II. i Prilogu III. dijelu B Uredbe (EZ) br. 396/2005. MRO-ovi za fenpiroksimat, flubendiamid, izopirazam i spirotetramat utvrđeni su u Prilogu III. dijelu A Uredbe (EZ) br. 396/2005.
(2)
U okviru postupka odobrenja uporabe sredstva za zaštitu bilja koje sadržava aktivnu tvar fenpiroksimat na kupini, malini, paprici i grahu (s mahunom) podnesen je zahtjev za izmjenu postojećih MRO-ova u skladu s člankom 6. stavkom 1. Uredbe (EZ) br. 396/2005.
(3)
U pogledu uporabe flubendiamida takav je zahtjev podnesen za jagodu. U pogledu izopirazma takav je zahtjev podnesen za korjenasto i gomoljasto povrće (osim šećerne repe, krumpira i tropskog korjenastog i gomoljastog povrća), papriku i tikvenjaču. U pogledu uporabe krezoksim-metila takav je zahtjev podnesen za azarolu. U pogledu uporabe spirotetramata takav je zahtjev podnesen za jagodu, bananu, stolnu maslinu i ljutiku. U pogledu uporabe tiakloprida takav je zahtjev podnesen za špinat i srodne biljke.
(4)
U skladu s člankom 6. stavcima 2. i 4. Uredbe (EZ) br. 396/2005 podnesen je zahtjev za uporabu spirotetramata na ananasu. Podnositelj zahtjeva tvrdi da odobrena uporaba te tvari na toj kulturi u Sjedinjenim državama dovodi do toga da ostaci prekoračuju MRO iz Uredbe (EZ) br. 396/2005 i da je potreban viši MRO kako bi se izbjegle trgovinske zapreke pri uvozu te kulture.
(5)
U skladu s člankom 8. Uredbe (EZ) br. 396/2005 te su zahtjeve ocijenile dotične države članice i Komisiji dostavile izvješća o ocjeni.
(6)
Europska agencija za sigurnost hrane, dalje u tekstu „Agencija”, ocijenila je zahtjeve i izvješća o ocjeni, posebno ispitujući opasnosti za potrošača i, prema potrebi, za životinje te je dala obrazložena mišljenja o predloženim MRO-ovima (2). Ta je mišljenja dostavila Komisiji i državama članicama te ih učinila dostupnima javnosti.
(7)
Agencija je u svojem obrazloženom mišljenju zaključila da su dostavljeni podaci u pogledu uporabe krezoksim-metila na azaroli dostatni za utvrđivanje novog MRO-a na temelju uporabe na otvorenom u sjevernom dijelu EU-a. U pogledu uporabe tiakloprida u špinatu i srodnim biljkama, dostavljeni podaci dostatni su za utvrđivanje novog MRO-a na temelju uporabe na otvorenom u sjevernom dijelu EU-a samo za špinat i blitvu.
(8)
U pogledu svih ostalih zahtjeva Agencija je zaključila da su svi zahtjevi s obzirom na podatke ispunjeni i da su izmjene MRO-ova koje su zatražili podnositelji zahtjeva prihvatljive u odnosu na sigurnost potrošača na temelju procjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Opasnost od prekoračenja prihvatljivog dnevnog unosa (PDU) ili akutne referentne doze (ARD) nije utvrđena ni pri izlaganju tim tvarima tijekom cijelog životnog vijeka konzumiranjem svih prehrambenih proizvoda koji ih mogu sadržavati ni pri kratkoročnom izlaganju zbog znatnog konzumiranja dotičnih kultura i proizvoda.
(9)
Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-ova ispunjavaju zahtjeve iz članka 14. stavka 2. Uredbe (EZ) br. 396/2005.
(10)
Uredbu (EZ) br. 396/2005 potrebno je stoga na odgovarajući način izmijeniti.
(11)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 4. travnja 2014.

Labels: 0
3
17
6